**Önk/95-4/2021.**

**J e g y z ő k ö n y v**

Készült Csongrád Város Roma Nemzetiségi Önkormányzata Képviselő-testületének **2021. december 28-án** */szerdán/,* **15.00** órai kezdettel megtartott **közmeghallgatásról***.*

**Az ülés helye:** Galéria földszinti tanácskozó terme.

**Jelen van:** Petrovics Sándor elnökhelyettes, Kállai Dezsőné, Lakatos Attila és Seres Zoltánné képviselő

A Polgármesteri Hivatal részéről Bedő Tamás polgármester, Cseri Gábor alpolgármester, Dr. Juhász László jegyző, Murányi László és Nagypál Sándor egyéni választókerületi képviselők, Gácsi Szilvia, a gazdálkodási iroda ügyintézője, Szvoboda Lászlóné jegyzőkönyvvezető, a jegyzői iroda munkatársa,

a lakosság részéről 3 fő.

**1 perces néma felállás Mihály Sándor, a roma nemzetiségi önkormányzat elnökének emlékére**

**Napirend előtt:**

1./ Petrovics Sándor elnökhelyettes köszönti a megjelent képviselőket, valamint a meghívott vendégeket.

Megállapítja, hogy a közmeghallgatáson a testület határozatképes, mert a testület **4** tagja jelen van.

A közmeghallgatást megnyitja.

2./ Petrovics Sándor jegyzőkönyv-hitelesítőnek *Seres Zoltánné* képviselőt javasolja, aki a jelölést elfogadja.

A testület 4 igen szavazattal, egyhangúlag *Seres Zoltánné* képviselőt jelöli ki a jegyzőkönyv hitelesítésére.

Petrovics Sándor elnökhelyettes: A vélemény-nyilvánítások előtt az alábbiakról tájékoztatja a jelenlévőket.

Ebben az évben sajnálatosan a kisebbségi önkormányzat két tagját is elveszítettük. Ez év áprilisában elhunyt Demeter István, december 3-án pedig Mihály Sándor, a roma önkormányzat elnöke. Demeter István helyére a listán a következő legtöbb szavazatot kapott Seres Zoltánné került. Jelenleg négy képviselővel működik a testület, az ötödik tag Jakab Sándorné lesz, aki a CÖCE jelöltje. A mandátum kiosztására jövő év elején kerül sor, azt követően fogunk új elnököt és elnökhelyettest választani.

A továbbiakban a 2021. évi költségvetési bevételekről és kiadásokról ad tájékoztatást.

Csongrád Város Roma Nemzetiségi Önkormányzata a 2021. költségvetési évben 2021. november 30-ig 604.032,-Ft feladatalapú támogatást, 1.040.000,-Ft működési költségvetési támogatást és 903.518,-Ft közfoglalkoztatásra átvett pénzeszközt kapott.

A TOP-7.1.1-16-H-ESZA projekt kifizetési kérelmére 1.023.607,-Ft támogatás elszámolása történt meg.

Az EFOP-1.5.3 Tisza-menti virágzás2 és az EFOP-3.9.2 Tisza-menti virágzás1 projektek megvalósítására Csongrád Városi Önkormányzat összesen 504.350,-Ft támogatást biztosított.

A bevételi oldalt növelte az előző évi2.581.593,-Ft-os pénzmaradvány.  Egyéb kapott kamat 1,-Ft-ra, az egyéb működési bevétel 1.212,-Ft-ra teljesült, így november 30-ig 6.658.313,-Ft-ból gazdálkodott az önkormányzat.

A személyi juttatások 2.921.257,-Ft-ra, a munkaadókat terhelő járulékok 367.448,-Ft-ra, a dologi kiadás összesen 1.737.459,-Ft-ra teljesült.

A dologi kiadásokból üzemeltetési anyagbeszerzésre 408.507,-Ft-ot, internet szolgáltatásra 68.057,-Ft-ot, telefonköltségre 30.261,-Ft-ot, kiküldetésre 13.950,-Ft-ot költöttünk. Az egyéb szolgáltatások költsége 1.093.328,-Ft, amely tartalmazta a nyáron Siófokra szervezett háromnapos kirándulást, valamint az egynapos csongrádi fürdőlátogatást.

A működési célú előzetes áfa 118.427,-Ft-ra, az egyéb dologi kiadás 4.929,-Ft-ra, míg a helyi önkormányzatnak egyéb működési célú végleges támogatás kiadása 750.000,-Ft-ra teljesült.

Kállai Dezsőné bejelenti, hogy a megyéről, Faur Zoltán küldött 12 kg szaloncukrot, amit szét fognak osztani a családok között.

Dr. Juhász László: A Polgármesteri Hivatal mindenben segíteni fogja a roma nemzetiségi önkormányzat további működését.

Nagypál Sándor: Arra kéri a polgármester urat, adjon abban segítséget, hogy a Mihály Sándor feleségét foglalkoztassák a kisebbségi irodában, mert ő már korábban is dolgozott ott, sok mindent intézett, ismeri a pályázatokat, az elnöknek is segítségére volt.

Petrovics Sándor: Amint lehetőség nyílik rá, az irodába visszaveszik Mihály Sándornét.

Nagypál Sándor: Felhívja rá a figyelmet, hogy a Csengeri u. 25. és 27. szám alatt, illetve még néhány háznál az utcában összegyűlt a rengeteg szemét. Ha a polgármester úr 2-3 konténert intézne, megmondja a pontos helyszínt és felvállalja, hogy a csapattal együtt megrakják a konténereket.

Petrovics Sándor: Valamikor az ő irányításával történt ezen a részen a nagy mennyiségű szemét elszállítása, kivitette a konténereket, a munkásokkal kitakaríttatta mind a két telepet. Ezt a lehetőséget elvették tőlük, de szeretnének ebbe valahogy visszakerülni, és elérni azt, hogy a romák legalább a lakóhelyük környezetét takarítsák ki.

Nagypál Sándor: Ismer romákat a Petneházi utcában, akik részt vettek a takarításban, a polgármester biztosította a konténert több héten keresztül.

Murányi László: Elmondja, hogy az alsóvárosban van egy roma származású asszony, aki a covid oltás elindulásakor toborozta az ott élőket az oltás felvételére. Arra kéri a roma önkormányzat képviselőit, hogy ők is biztassák a roma lakosságot az oltásra, ebben nyújtsanak segítséget.

Petrovics Sándor: Sajnos nagyon sokan inkább a halált vállalják, mint az oltást.

Bedő Tamás: Csongrádon ténylegesen három szegregátumot tartanak nyilván: a Körtőltést, az Alsóvárost és a Nagypál Sándor körzetében a lakóövezetbe beágyazott részt. Nagyon úgy tűnik, hogy két helyen lesz fejlesztés. Ebben egyeztetett Murányi képviselő úrral, még az ünnepek előtt volt egy tervezői egyeztetés. Az alsóvárosi úthálózat be fog kerülni a TOP-os járda és útfelújítási programba. Elsősorban az útfelújítás, mert a járdát a közfoglalkoztatotti program keretében is tudják csinálni. A Tópartra minden fillért feleslegesnek tart fordítani, viszont van egy nagyobb lélegzetvétel, a klasszikus szociális városrehabilitáció, aminek a bázisa az önkormányzati bérlakások korszerűsítése. Ez a kötelezően vállalható feladat. Ebből kifolyólag, mivel az alsóvárosban két darab szociális bérlakásunk van, abból az egyiket elbontani kellene, nem felújítani. Viszont a Csengeri, Petneházi, Bethlen G., Tompa M., Nagymező utcákban összesen 21 db önkormányzati lakás van, amiből csak 10-et érintett az EFOP-os pályázat. Minden valószínűség szerint itt indul el majd egy komfortfokozaott javító pályázat. Az egy nagyobb lélegzetvétel lesz, bele tartozik az út, járda, közterületfelújítás. Ezek a programok tartalmazzák egy lebonyolító munkatárs foglalkoztatását is, korábban a Mihály Sándornét is így tudták foglalkoztatni. A projekt elvileg a finanszírozás tekintetében 2020. év végével lezár, de meghosszabbítottuk a finanszírozás költségvetési forrását áprilisig. Ebbe biztos, hogy kell olyan, aki ezt le fogja bonyolítani. Januárban kezdenek el benne mozogni. Van egy városfejlesztési stratégia. Akár úgy is, mint roma önkormányzat, akár úgy is, mint magánszemély. Egy támogató, egyetértő vélemény jó lenne a roma önkormányzat részéről a fejlesztésekkel kapcsolatban, mert az is erősíti a stratégiát. Erre is fognak kapni egy keretösszeget és azon belül fogják tudni megvalósítani. Nagy volumenű pályázat mind a kettő a maga nevében. Az alsóvároshoz sokan pejoratívan állnak, holott, ha megnéznék, ott rendezettebb házakat találnának, mint némely magyar ház. Viszont a környezetét rendezni kell, hogy az életkörülmények is olyanok legyenek.

A Csengeri utcában is szeretnék méltóbbá tenni a körülményeket. Mindenhol egy fokkal szeretnék emelni a komfortfokozatot. A Nagymező utcai lakásoknál lenne rendes fürdőszoba, konyha, de ehhez partnereket is kérnek. Ha ezeket egyszer meg fogják csinálni, azt úgy is kellene használni.

*További hozzászólás nem hangzott el.*

Petrovics Sándor elnökhelyettes a közmeghallgatást bezárja.

K.m.f.

Petrovics Sándor Seres Zoltánné

elnökhelyettes jegyzőkönyv-hitelesítő